b'\n_START_ARTICLE_\nUreus\n_START_PARAGRAPH_\nUreus (iz egip\xc4\x8danskega j\xca\xbfr.t, iaret,  pre\xc5\xbee\xc4\x8da kobra, preko gr\xc5\xa1kega \xce\xbf\xe1\xbd\x90\xcf\x81\xce\xb1\xe1\xbf\x96\xce\xbf\xcf\x82, oura\xc3\xaeos, na (svojem) repu)1. je stilizirana egiptovska kobra z dvignjenim telesom in raz\xc5\xa1irjenim vratom, ki je v Starem Egiptu simbolizirala suverenost, vladarjevo mo\xc4\x8d, boginjo samo in bo\xc5\xbeansko oblast.\n_START_SECTION_\nSimbolika\n_START_PARAGRAPH_\nUreus je simbol boginje Vad\xc5\xbeet, ene od najstarej\xc5\xa1ih egip\xc4\x8danskih boginj, ki so jo pogosto upodabljali kot kobro. Sredi\xc5\xa1\xc4\x8de njenega kulta je bilo v mestu Per-Vad\xc5\xbeet. Grki so mesto preimenovali v Buto. Vad\xc5\xbeet je postala zavetnica Nilove delte in za\xc5\xa1\xc4\x8ditnica Spodnjega Egipta. Faraoni so ureus nosili kot okras na glavi ali kot del rde\xc4\x8de krone Spodnjega Egipta (de\xc5\xa1ret). Simboliziral je za\xc5\xa1\xc4\x8dito boginje Vad\xc5\xbeet, utrjeval faraonovo oblast in potrjeval legitimnost njegove oblasti. Arheolo\xc5\xa1ke najdbe ka\xc5\xbeejo, da so za\xc4\x8deli simbol uporabljati \xc5\xbee v Starem kraljestvu v 3. tiso\xc4\x8dletju pr. n. \xc5\xa1t.  Ureus je nosilo tudi nekaj boginj, povezanih z Vad\xc5\xbeet._NEWLINE_Po zdru\xc5\xbeitvi Spodnjega in Gornjega Egipta se je kobri pridru\xc5\xbeil egiptovski jastreb, simbol boginje Nekbet, ki je imela v Gornjem Egiptu enak polo\xc5\xbeaj kot Vad\xc5\xbeet v Spodnjem.  Zdru\xc5\xbeena simbola na faraonovi kroni sta pomenila njegovo oblast nad celim Egiptom.  Lo\xc4\x8dena kulta obeh boginj sta prepre\xc4\x8dila njuno zdru\xc5\xbeitev v eno bo\xc5\xbeanstvo, kar se je zgodilo ve\xc4\x8d drugim egip\xc4\x8danskim bo\xc5\xbeanstvom. Znani sta postali tudi kot Dve gospe in postali zdru\xc5\xbeeni za\xc5\xa1\xc4\x8ditnici in zavetnici obeh Egiptov.'